PREDKLADACIA SPRÁVA

Návrh zákona, ktorým sa dopĺňa zákon č. 321/2002 Z. z. o ozbrojených silách Slovenskej republiky v znení neskorších predpisov a o zmene a doplnení zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov, sa predkladá na základe bodu B. 2. uznesenia vlády Slovenskej republiky č. 156/2005 k návrhu nariadenia vlády Slovenskej republiky o postupoch proti činom protiprávneho zasahovania vo vzdušnom priestore Slovenskej republiky.

Cieľom predloženého návrhu zákona je upraviť podmienky ochrany bezpečnosti a suverenity Slovenskej republiky najmä pri činoch protiprávneho zasahovania vo vzdušnom priestore Slovenskej republiky.

Zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov a ďalšie súvisiace predpisy v súlade s medzinárodnými predpismi vytvárajú rámec na zaistenie efektívnej a bezpečnej leteckej dopravy vo vzdušnom priestore Slovenskej republiky. Letecký zákon vytvára priestor na nápravu neúmyselných chýb účastníkov leteckej prevádzky, ktoré by mohli ohroziť bezpečnosť leteckej dopravy v pôsobnosti príslušných orgánov riadenia letovej prevádzky. 

Hustota letovej prevádzky, možné vážne následky porušenia bezpečnosti letovej prevádzky s dosahom na životy obyvateľov Slovenskej republiky a majetok, ako aj nové hrozby medzinárodného terorizmu smerujúce k úmyselnému ohrozeniu bezpečnosti letovej prevádzky a k spôsobeniu vážnej ujmy na zdraví a životoch veľkého počtu ľudí a veľkej národohospodárskej škody vyžadujú použitie zákonných nástrojov štátu na zabránenie uvedeným nebezpečenstvám vo vzduchu. 

Za účelom ustanovenia zákonného rámca pôsobenia orgánov riadenia letovej prevádzky pri plnení záväzkov Slovenskej republiky vyplývajúcich z medzinárodných zmlúv a pri zaisťovaní bezpečnosti všetkých účastníkov letovej prevádzky vo vzdušnom priestore Slovenskej republiky a zákonného rámca pôsobenia ozbrojených síl sa definuje, kedy príslušný orgán riadenia letovej prevádzky odovzdáva riešenie situácie ozbrojeným silám, kedy prostriedky letových prevádzkových služieb podľa leteckého zákona sú už nedostačujúce. Zároveň je definovaný rozsah činností narušiteľa s cieľom identifikovať stupeň ohrozenia bezpečnosti daným narušiteľom, podmienky, spôsob činnosti a rozsah opatrení ozbrojených síl použiteľných primerane identifikovanému stupňu ohrozenia týmto narušiteľom. 

Návrh zákona bol predložený na medzirezortné pripomienkové konanie 46 pripomienkujúcim subjektom. Prehľad pripomienok je uvedený vo vyhodnotení pripomienkového konania. Hromadná pripomienka verejnosti ani sumár vyššieho počtu obsahovo príbuzných pripomienok verejnosti neboli uplatnené. Návrh zákona sa predkladá na ďalšie legislatívne konanie s rozporom. 

Bezpečnostná rada Slovenskej republiky 12. apríla 2005 s predloženým materiálom súhlasila s pripomienkou k ustanoveniu návrhu zákona upravujúceho rozhodovanie o preruše-ní letu lietadla a zároveň odporučila vláde Slovenskej republiky materiál schváliť. Legislatívna rada vlády Slovenskej republiky návrh zákona prerokovala 19. júla 2005 a odporučila ho vláde Slovenskej republiky schváliť; jej pripomienky boli do predloženého materiálu zapracované.  
	Materiálne, technické, personálne a organizačné predpoklady v ozbrojených silách sú zárukou efektívneho uplatnenia primeraného spôsobu donútenia na zabránenie hroziacemu nebezpečenstvu zo strany subjektov ohrozujúcich bezpečnosť letovej prevádzky alebo bezpečnosť a suverenitu Slovenskej republiky.  

Navrhovaná právna úprava nebude mať žiadny hospodársky a finančný dosah, nebude mať dodatočný vplyv na štátny rozpočet, rozpočet obcí alebo rozpočty vyšších územných celkov ani vplyv na verejné financie. Právna úprava nebude mať negatívny environmentálny vplyv ani vplyv na zamestnanosť alebo na podnikateľské prostredie. 

Predložený návrh zákona je v súlade s Ústavou Slovenskej republiky, ostatnými zákonmi, ako aj s medzinárodným zmluvami, ktorými je Slovenská republika viazaná. 

Neexistujú prekážky na sprístupnenie materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov.